钦定古今图书集成/历象汇编/岁功典/第001卷 > 陶唐氏
## 钦定古今图书集成/历象汇编/岁功典/第001卷 > 陶唐氏

### 尧命羲和主历象以定四时

按《书经虞书尧典》：“乃命羲和，钦若昊天，历象日月星
辰，敬授人时。”

〈蔡传〉乃者，继事之辞。羲氏、和氏主历象授时之官。若，顺也。昊，广大之意。历所以纪数之书。象所以观天之器，如下篇玑衡之属是也。日阳精，一日而绕地一周。月阴精，一月而与日一会。星二十八宿，众星为经，金木水火土五星为纬，皆是也。辰以日月所会分周天之度，为十二次也。“人时”，谓耕获之候，凡民事早晚之所关也。

分命羲仲，宅嵎夷，曰“旸谷。”寅宾出日，平秩东作。日中
星鸟，以殷仲春。厥民析，鸟兽孳尾。

〈蔡传〉此下四节，言历既成而分职以颁布，且考验之，恐其推步之或差也。或曰：上文所命盖羲伯、和伯，此乃分命其仲叔，未详是否也。宅，居也。嵎夷，即《禹贡》“嵎夷既略”者也。曰：“旸谷”者，取日出之义，羲仲所居官次之名。盖官在国都，而测候之所则在于嵎夷东表之地也。寅，敬也。宾礼接之，如宾客也。出，日方出之日，盖以春分之旦，朝方出之日，而识其初出之景也。“平均秩序”，作，起也。东作，春月，岁功方兴，所当作起之事也。盖以历之节气早晚，均次其先后之宜，以授有司也。日中者，春分之刻，于夏永冬短为适中也。昼夜皆五十刻，举昼以见夜，故曰“日星鸟。”南方朱鸟七宿，唐一行推以鹑火为春分昏之中星也，殷中也，春分，阳之中也。析，分散也。先时冬寒，民聚于隩。至是则以民之散处而验其气之温也。乳化曰孳，交接曰尾，以物之生育而验其气之和也。

申命羲叔，宅《南交》。平秩南讹，敬致日永。星火，以正仲
夏。厥民因，鸟兽希革。

〈蔡传〉申，重也。南交，南方交趾之地。陈氏曰：“‘南交’下当有‘曰明都’三字。”讹，化也。谓夏月时物长。〈上声〉盛。所当变化之事也。“敬致。”《周礼》所谓“冬夏致日。”盖以夏至之日中。伺日而识其景。如所谓日至之景。尺有五

寸，谓之地中者也。永，长也，日永昼六十刻也。“星火” ，东方苍龙七宿。火谓大火，夏至昏之中星也。正者，夏至阳之极，午为正阳位也。“因析而又析” ，以气愈热而民愈散处也。“希革” ，鸟兽毛希而“革” 易也。

分命和仲，宅西曰昧谷。寅饯纳日，平秩西成。宵中星
虚，以殷仲秋。厥民夷，鸟兽《毛毨》。

〈蔡传〉西，谓西极之地也。曰“昧谷”者，以日所入而名也。饯礼，送行者之名。纳日，方纳之日也。盖以秋分之莫。〈去声〉夕方纳之日，而识其景也。“西成”，秋月，物成之时，所当成就之事也。宵，夜也。宵中者，秋分夜之刻，于夏冬为适中也。昼夜亦各五十刻，举夜以见日，故曰宵星。虚，北方元武七宿之虚星，秋分昏之中星也。亦曰殷者，秋分阴之中也。夷，平也，暑退而人气平也。毛毨，鸟兽，毛落更生，润泽鲜好也。

申命和叔宅朔方，曰“幽都”，平在朔《易》。日短星昴，以正
仲冬。厥民隩，鸟兽氄毛。

〈蔡传〉朔方，北荒之地。谓之朔者，朔之为言苏也，万物至此死而复苏，犹月之晦而有朔也。日行至是则沦于地中，万象幽暗，故曰“幽都在察”也。朔易，冬月岁事已毕，除旧更新，所当改易之事也。日短，昼四十刻也。星昴，西方白虎七宿之昴宿，冬至昏之中星也。亦曰正者，冬至阴之极，子为正，阴之位也。隩，室之内也，气寒而“民聚于内也。氄毛，鸟兽生。耎毳细毛以自温也。”盖既命羲和造历制器，而又分方与时，使各验其实，以审夫推步之差。圣人之敬天勤民，其谨如是，是以术不违天，而政不失时也。又按：此冬至日在虚昏中昴，今冬至日在斗，昏中壁中星不同者，盖天有三百六十五度四分度之一，岁有三百六十五“日四分日之一，天度四分之一而有馀，岁日四分之一而不足。故天度常平运而舒，日道常内转而缩，天渐差而西，岁渐差而东”，此岁差之由，唐一行所谓岁差者是也。古历简易，未立差法，但随时占候修改，以与天合。至东晋虞喜始以天为天，以“岁”为岁，乃立差以追其变，约以五十年退一度。何承天以为太过，乃倍其年，而又反不及。至隋刘焯取二家中数七十五年为近之，然亦未为精密也，因附著于此。

帝曰：“咨！汝羲暨和。期三百有六旬有六日，以闰月定
四时成岁。允釐百工，庶绩咸熙。”

〈蔡传〉咨，嗟也，嗟叹而告之也。暨，及也。期犹周也。允信釐治工官，庶众绩功，咸皆熙广也。“岁有十二月，月有三十日，三百六十者，一岁之常数也。故日与天会而多五日九百四十分日之二百三十五者，为气盈，月与日会而少五日九百四十分日之五百九十二者，为朔虚。合气盈朔虚而闰生焉。故一岁闰率，则十日九百四十分日之八百二十七。三岁一闰，则三十有二日九百四十分日之六百单一；五岁再闰，则五十四日九百四十分日之三百七十五。十有九岁七闰，则气朔分齐，是为一章也。故三年而不置闰，则春之一月入于夏，而时渐不定矣。子之一月入于丑，而岁渐不成矣。积之之久，至于三失闰，则春皆”入夏，而时全不定矣。“十二失闰，子皆入丑，岁全不成矣。”其名实乖戾，寒暑反易，农桑庶务，皆失其时。故必以此馀日，置闰月于其间，然后四时不差，而岁功得成，以此信治百官，而众功皆广也。